b'\n_START_ARTICLE_\nTartuffe\n_START_PARAGRAPH_\nTartuffe [tartif] je komedija, ki jo je napisal Jean Baptiste Poquelin Moli\xc3\xa8re. Premierno je bila prikazana leta 1664 na festivalu v Versaillesu, kjer je bila dele\xc5\xbena hudih kritik s strani Rimskokatoli\xc5\xa1ke cerkve, predstavnikov vi\xc5\xa1jih slojev in drugih vplivnih skupin na dvoru Ludvika XIV., saj so se prepoznali v glavnih likih, katerih hinav\xc5\xa1\xc4\x8dino je Moli\xc3\xa8re komi\xc4\x8dno prikazal v igri. Zato je bila kmalu cenzurirana._NEWLINE_V glavnem junaku, hinavcu Tartuffu je Moli\xc3\xa8re upodobil morda predstavnika klerikalne zdru\xc5\xbebe, ki je v njegovem \xc4\x8dasu posku\xc5\xa1ala nadzirati zasebno \xc5\xbeivljenje me\xc5\xa1\xc4\x8danov. V komediji ga je postavil v tipi\xc4\x8dne spletkarske polo\xc5\xbeaje, skozi katere se po\xc4\x8dasi razkrije njegova pokvarjenost, ki je pravo nasprotje po\xc5\xa1teni, odkriti naravi drugih junakov. Cilj svetohlinstva je dobiti nadzor nad ljudmi, bogastvo in mo\xc4\x8d. Pred tragi\xc4\x8dnim sklepom obvaruje junake samo kraljevo posredovanje. Ta sklep ka\xc5\xbee posredno na Moli\xc3\xa8rovo politi\xc4\x8dno opredelitev; v kralju vidi varuha me\xc5\xa1\xc4\x8danskega reda in javne morale.'